Ellisras-plaasmoord: Moordenaars swaar gevonnisThapelo Nickel Motsamai(links) en Phuti Phineas Molangoane (regs) (Foto: Verskaf) Die provinsiale polisiekommissaris in Limpopo, lt.genl. Nneke Ledwaba, het die swaar vonnisse verwelkom wat Maandag in die hooggeregshof in Polokwane opgelê is teen twee van die vier beskuldigdes wat skuldig bevind is aan die moord op Hendrik Pieter Pieterse. Die 57-jarige Pieterse is in Februarie 2017 op ‘n plaas in die Lephalale-distrik (Ellisras) in Limpopo vermoor. Die beskuldigdes, Phuti Phineas Molongoane (39) en Thapelo Nickel Motsamai (25), het op 6 Februarie 2017 in die vroeë oggendure saam met hul twee makkers, Justice Rasodi (38) en Phillip Modime (36), Pieterse se plaas betree en hom oorrompel. Pieterse is met verskillende voorwerpe erg aangerand. Die verdagtes het daarna met sy wit Isuzu-bakkie van die toneel gevlug. Twee gewere, selfone en ander waardevolle artikels is ook tydens die aanval gebuit. Die vyfde verdagte wat die ander vier op die plaas besorg het, het tydens die aanval in die voertuig gewag. Pieterse is later na die aanval gevind, maar het op pad na die hospitaal aan sy beserings beswyk. ŉ Soektog na die verdagtes is van stapel gestuur en twee mans is ŉ paar uur na die aanval in die Shongwane-gebied aangekeer. Nog twee verdagtes is ook daardie selfde maand vasgetrek. Modime was in daardie stadium nog op vrye voet. Brig. Motlafela Mojapelo, woordvoerder van die polisie, sê tydens die daaropvolgende hofverskynings is die vier beskuldigdes borgtog toegestaan. Die vierde beskuldigde, wat die voertuig bestuur het, het later ’n staatsgetuie geword. Volgens Mojapelo het Rasodi versuim om die hofverrigtinge by te woon nadat hy op borgtog vrygelaat is. Die polisie het hom gaan soek en hy is kort daarna weer in hegtenis geneem. “Terwyl Rasodi op borgtog uit was, was hy by ŉ huisroof in Seshego betrokke en het hy ŉ reeks ander misdade gepleeg. Hy is in Modimolle gevind toe hy by Modime, wat toe nog op vrye voet was, opgespoor en in hegtenis geneem is.” Modime is tydens die inhegtenisneming in ŉ skietgeveg met die polisie doodgeskiet. Molangoane is Maandag tot lewenslange tronkstraf gevonnis vir moord en 15 jaar elk vir huisbraak met die doel om te roof asook roof met verswarende omstandighede. Hy is verder tot vyf jaar gevangenisstraf gevonnis vir die besit van ŉ ongelisensieerde vuurwapen. Hy dien die vonnisse van 15 en vyf jaar gelyktydig uit. Motsamai is tot 15 jaar tronkstraf op elk van die aanklagte van huisbraak met die voorneme om te roof asook roof met verswarende omstandighede gevonnis. Hy dien die vonnisse gelyktydig uit. Die verhoor van Rasodi sal na verwagting op 15 Oktober begin. Hy staan tereg op ŉ reeks aanklagte wat insluit moord, die besit van ŉ vermoedelik gesteelde motorvoertuig, huisroof, diefstal en inbrake in die Villa Nora-, Modimolle-, Seshego- en Lephalale-omgewing. Hy het hierdie misdade gepleeg terwyl hy op borgtog uit was. Ledwaba het die goeie werk van die ondersoekspan geloof. “Die Suid-Afrikaanse polisiediens (SAPD) in die provinsie stel die veiligheid en sekuriteit van die boeregemeenskap voorop,” het hy gesê.